《进脩斋为彭进士题》
明代·陈昌

玄化无停机，四序迭交易。青春几何时，鬓发飒已白。

有生穹壤间，满者孰能百。胡为劳其生，汨汨受形役。

务学须及时，孳孳在晨夕。尺璧谅非宝，寸阴当是惜。

彼哉蚩蚩氓，白首竟何益。擿埴类冥行，伥伥奚所适。

周公古圣人，尚能戒无逸。进脩苟力勤，终造圣贤域。

作者简介：陈昌，字嘉谟，号惺泉，无锡人。淳化甲辰进士，累官户部员外郎。